Mercedes-Benz W202

Το Mercedes-Benz W202, γνωστό και ως Mercedes C-Class W202, ήταν ένα compact πολυτελές αυτοκίνητο της κατηγορίας D, που παρήχθη από τη γερμανική αυτοκινητοβιομηχανία Mercedes-Benz, από τον Μάρτιο του 1993 έως τον Μάιο του 2000 για το σεντάν και από τον Φεβρουάριο του 1996 έως τον Ιανουάριο του 2001 για το στέησον βάγκον. Αντικατέστησε την ιδιαίτερα επιτυχημένη 190E / 190D και γνώρισε επίσης μεγάλη εμπορική επιτυχία, ενώ τελικώς αντικαταστάθηκε τον Μάρτιο του 2000 από το Mercedes-Benz W203. Συνολικά κατασκευάστηκαν 1.847.382 αντίτυπα σειράς W202, το οποίο επίσης ήταν και το πρώτο μοντέλο που εισήγαγε την ονομασία C-Class.

Εμπορική τοποθέτηση στην αγορά 

Το μοντέλο κατατάχθηκε εμπορικά στην μεσαία κατηγορία D, αν και θεωρήθηκε παράλληλα και ως compact αυτοκίνητο πολυτελείας. Οι κυριότεροι ανταγωνιστές του, ήταν η BMW Σειρά 3 E36 του 1990 - 2000, και το Audi 80 αρχικά, ενώ μεταγενέστερα το Audi A4 πρώτης γενιάς, του 1994 - 2001.

Η έκδοση C-Class σεντάν ήταν και το βασικό μοντέλο της Mercedes-Benz έως τα τέλη του 1997, όταν η εταιρεία κυκλοφόρισε για πρώτη φορά την πολύ μικρότερη A-Class W168, που όμως δεν κυκλοφόρησε ποτέ στη Βόρεια Αμερική, όπου το εισαγωγικό μοντέλο παρέμεινε η C-Class.

Εκδοχές αμαξώματος 

Κατασκευαζόταν σε δύο είδη αμαξωμάτων: σεντάν και στέισον βάγκον. Η εκδοχή στέισον βάγκον προστέθηκε τον Mάρτιο του 1996 και έφερε τον κωδικό Mercedes-Benz S202, αντί W202. Εμπορικά ήταν γνωστή ως T-Model ή T-Modell (το T σήμαινε Τouring ή Τransporter). Μοιραζόταν τις ίδιες εκδόσεις με το σεντάν, εκτός του μοντέλου C36 AMG, που κυκλοφόρησε αποκλειστικά ως σεντάν. Το W202 στέισον βάγκον δεν διατέθηκε ποτέ στη Βόρεια Αμερική, αν και η εκδοχή του διαδόχου W203 προσφέρθηκε, αλλά τελικώς σημείωσε πολύ κακή εμπορική πορεία, με αποτέλεσμα την μη εξαγωγή του μεταγενέστερου W204 station wagon.

Ενεργητική και παθητική ασφάλεια 

Από την εισαγωγή του, τον Μάιο του 1993, όλες οι εκδόσεις έφεραν στάνταρ αερόσακο οδηγού, Σύστημα Αντιμπλοκαρίσματος Τροχών (ABS) και ενισχύσεις στις πόρτες για προστασία σε πλευρικές προσκρούσεις. Ειδικότερα πάντως στις Ηνωμένες Πολιτείες, το μοντέλο ξεκίνησε να πωλείται το 1994 και μάλιστα κατευθείαν με στάνταρ 2 αερόσακους. Μέσα στο 1995, ο αερόσακος συνοδηγού έγινε στάνταρ και στην Ευρώπη, ενώ τότε ακριβώς εμφανίστηκε και Σύστημα Ελέγχου Πρόσφυσης (traction control system), αρχικά ως προαιρετική επιλογή με επιπλέον κόστος.

Κατά την ανανέωση του μοντέλου, που έλαβε χώρα τον Ιούνιο του 1997, το Σύστημα Ελέγχου Πρόσφυσης έγινε στάνταρ σε όλα, εκτός των C 180 και C 220 Diesel, ενώ όλα απέκτησαν στάνταρ πλευρικούς αερόσακους στις μπροστινές πόρτες και Σύστημα Υποβοήθησης Φρεναρίσματος (Brake assist). Στα βασικά μοντέλα C 180 και C 220 Diesel, το Σύστημα Ελέγχου Πρόσφυσης έγινε τελικώς στάνταρ το 1998. Το 1999 μάλιστα, το W202 έγινε το πρώτο μεσαίο σεντάν της κατηγορίας D που διέθετε στάνταρ Σύστημα Ελέγχου Ευστάθειας (ESP) σε όλες τις εκδόσεις και όλα τα κράτη.

Κινητήρες 

1 Μοντέλο εκτός Γερμανίας.

Μοντέλα προδιαγραφών των ΗΠΑ 

Όπως προαναφέρθηκε, το W202 λανσαρίστηκε στις Ηνωμένες Πολιτείες το 1994, με εξ αρχής στάνταρ 2 αερόσακους. Διατέθηκε μόνο στις εκδόσεις C 220 (μεταγενέστερα αντικαταστάθηκε από την C 230), C 240, C 280 και την κορυφαία AMG. Οι διαφορές από τα ευρωπαϊκά μοντέλα ήταν οι εξής:

 Δεν υπήρχαν διαφορετικά επίπεδα εξοπλισμού στην ίδια έκδοση του μοντέλου.
 Από την εισαγωγή του μοντέλου, έφεραν στάνταρ τρίτο φως φρένων, ενώ στα ευρωπαϊκά μοντέλα καθιερώθηκε το 1997, επίσης ως στάνταρ.
 Έφεραν επιπλέον πλευρικά φώτα στο μπροστινό άκρο των πλαϊνών μπροστινών φλας, λόγω της αμερικανικής νομοθεσίας.
 Η τελική τους ταχύτητα περιοριζόταν ηλεκτρονικά στα 130 μίλια την ώρα, δηλαδή 209 χιλιόμετρα την ώρα, λόγω των περιορισμών από την αμερικανική νομοθεσία στην επιτρεπόμενη ταχύτητα των ελαστικών στα μοντέλα της συγκεκριμένης κατηγορίας.

Βιβλιογραφία 
 Kittler, Eberhard: Deutsche Autos seit 1990, Motorbuch Verlag, Stuttgart 2001, ISBN 3-613-02052-1, S. 106–119.
 Oswald, Werner: Mercedes-Benz-Personenwagen: 1885 - 1985, Band 3 und 4, Motorbuch Verlag Stuttgart 1987, ISBN 978-3-613-02778-7.
 Die C-Klasse T-Modelle, Daimler-Benz AG, Stuttgart VP/KW 6701 0204 00-03/0898, 31. Mai 1998.
 Korp, Dieter: «Mercedes C-Klasse W 202 - Jetzt helfe ich mir selbst», Bände 167 (Benziner) und 173 (Diesel), Motorbuch Verlag Stuttgart, ISBN 978-3-613-01619-4 (Diesel) und ISBN 978-3-613-01612-5 (Benziner).

Εξωτερικοί σύνδεσμοι 

 www.baureihe201.de/ W201 - W202

W202
Μεσαία αυτοκίνητα
Γερμανικά αυτοκίνητα